Predkladacia správa

	Návrh nariadenia vlády Slovenskej republiky o výške pracovnej odmeny a podmienkach jej poskytovania obvineným a odsúdeným, o výške peňažnej odmeny za výkon iných prospešných prác a o podmienkach jej poskytovania odsúdeným sa predkladá podľa Plánu legislatívnych úloh vlády Slovenskej republiky na rok 2002.
	Predloženie predmetného návrhu nariadenia vlády Slovenskej republiky bolo podmienené schválením vládneho návrhu zákona, ktorým sa mení a dopĺňa zákon č. 59/1965 Zb. o výkone trestu odňatia slobody v znení neskorších predpisov, zákon Národnej rady Slovenskej republiky č. 156/1993 Z. z. o výkone väzby a o zmene a doplnení niektorých zákonov, keďže predkladaný návrh bol vypracovaný na základe splnomocnení v ňom obsiahnutých (zákon č. 451/2002 Z.z. - bol prijatý Národnou radou SR 2. júla 2002).
	Účelom predkladaného návrhu je ustanoviť s ohľadom na osobitosti zamestnávania obvinených vo výkone väzby a odsúdených vo výkone trestu odňatia slobody jednotný a prehľadný spôsob poskytovania pracovnej odmeny podľa vykonanej práce a odpracovanej doby alebo podľa normy spotreby práce. 
	Osobitosť predkladaného nariadenia vlády spočíva aj v tom, že upravuje odmeňovanie za prácu len obvinených vo výkone väzby a odsúdených vo výkone trestu odňatia slobody, pričom sa v jeho obsahu odráža skutočnosť obsiahnutá v § 29 ods. 5 zákona o výkone trestu odňatia slobody a v § 16 ods. 4 zákona o výkone väzby, t. j. že obvineným a odsúdeným pri určení odmeny za prácu nevzniká nárok na minimálnu mzdu. Prijatím predloženého nariadenia vlády sa vyplní právne vákuum vzniknuté zrušením nariadenia vlády Slovenskej republiky č. 249/1992 Zb. o platových pomeroch zamestnancov v rozpočtových a niektorých ďalších organizáciách a orgánoch v znení neskorších predpisov.
	Návrh nariadenia vlády Slovenskej republiky nebude mať žiadny negatívny finančný, ekonomický ani environmentálny vplyv, ani vplyv na zamestnanosť.
	Návrh nariadenia vlády Slovenskej republiky bol predmetom medzirezortného pripomienkového konania, pričom sa  predkladá  bez rozporov. Predmetom rokovania Legislatívnej rady vlády SR bol 13. augusta 2002 - jej pripomienky sú do návrhu zapracované.